39.		Odvolanie proti rozhodnutiu o nepriznaní nákladov svedkovi
			pri správe daní
(§ 12, § 25 a § 72 zákona č. 563/2009 Z. z. – daňový poriadok)
(§ 72 až 75 vyhlášky MS SR č. 543/2005 Z. z. o Spravovacom
a kancelárskom poriadku pre okresné súdy, krajské súdy,
Špecializovaný trestný súd a vojenské súdy v z.n.p.)
Mária Čuleňová, Moyzesova 8, Liptovský Mikuláš 				Doporučene
							Daňový úrad Žilina 
							pobočka DU Žilina
Liptovský Mikuláš, 3. 5. 2022					Jesenského 23, 036 01 Martin
Vec:		Podanie odvolania na voči rozhodnutiu o nepriznaní predložených výdavkov svedkovi 
Dňa 10. 3. 2022 som sa na základe výzvy správcu dane podľa § 25 ods. 1 daňového poriadku zúčastnila ako svedok v súvislosti s vykonávanou daňovou kontrolou za zdaňovacie obdobie roku 2019 v daňovom subjekte so sídlom v Martine, kde som pracovala ako ekonómka 10 rokov až do odchodu na predčasný dôchodok v roku 2020 pre zhoršujúci sa môj zdravotný stav.
Vypočutie mojej osoby ako svedka bolo vykonané na DU Žilina, pobočka Martin dňa 10. 3. 2022, kde som docestovala z Liptovského Mikuláša, kde mám toho času trvalý pobyt a zároveň pracujem ako účtovníčka spoločnosti so sídlom v Liptovskom Mikuláši na polovičný pracovný úväzok. 
Po vypočutí mojej osoby ako svedka som podľa § 12 ods. 2 písm. a) daňového poriadku predložila správcovi dane v lehote piatich pracovných dní náhradu hotových výdavkov a ušlého zárobku spolu s dokladmi, ktoré preukázali uplatnený nárok na ich úhradu, ktoré mi vznikli v súvislosti s vypočutím mojej osoby ako svedka. 
O uplatnení nároku náhrady predložených výdavkov a ušlého zárobku rozhodol správca dane podľa § 12 ods. 4 daňového poriadku, avšak pri úhrade predložených výdavkov skrátil cestovné z dôvodu, že som nemala nárok na zakúpenie lístku do 1. triedy železničnej prepravy, ktorým som cestovala do Martina a sumu ušlého zárobku bez ďalšieho vysvetlenia. 
Podľa § 72 ods. 1 daňového poriadku podávam toto odvolanie, ktorým žiadam nápravu vo veci nároku na priznanie všetkých výdavkov, ktoré mi vznikli v súvislosti s výsluchom svedka.
Marek Čelko, v.r.
Príloha:
1.	Zoznam hotových výdavkov a ušlého zárobku a doklady preukazujúce tieto výdavky 
Poznámka k postupu podania odvolania vo veci nároku na náhradu hotových výdavkov a ušlého zárobku
Postup náhrady hotových výdavkov a ušlého zárobku vzniknuté pri správe daní upravuje § 12 daňového poriadku. 
Pri správe daní vznikajú správcovi dane (finančnému riaditeľstvu a ministerstvu) a aj daňovému subjektu náklady, ktoré je potrebné uhradiť (zaplatiť). Vo všeobecnosti, správca dane uhrádza náklady, ktoré vzniknú v súvislosti so správou daní; náklady, ktoré vznikli daňovému subjektu hradí daňový subjekt.
Pri správe dane môžu vzniknúť náklady v súvislosti s predvolaním osoby ako svedka, znalca alebo osôb, ktoré majú listiny alebo iné veci súvisiace so správou daní. Ide o náklady ako je náhrada ušlého zisku alebo zárobku, cestovného a obdobných výdavkoch, na úhradu ktorých majú tieto osoby právny nárok. Nárok na ich úhradu sa uplatňuje predložením dokladov správcovi dane, ktorý zaslal výzvu zúčastniť sa na úkonoch súvisiacich so správou daní do piatich pracovných dní po úkone, na ktorom sa táto osoba zúčastnila, inak tento nárok zaniká.
O priznaní nároku na úhradu predložených nákladov rozhodne správca dane do 15 dní odo dňa ich uplatnenia a v tejto lehote aj poukáže úhradu. Pokiaľ však náklady vznikli v dôsledku nečinnosti daňového subjektu alebo v dôsledku nesplnenia jeho zákonných povinností, správca dane uloží povinnosť daňovému subjektu, aby tieto náklady uhradil.
Za účelom zjednotenia spôsobu preukazovania hotových výdavkov a ušlého zárobku prio výsluchu svedka, akým sa preukazujú tieto náklady pri súdnych konaných, sa doplnilo toto ustanovenie o nové znenie odseku 3, podľa ktorého sa postupuje od 1. 1. 2022 primerane podľa § 72 až 75 vyhlášky MS SR č. 543/2005 Z. z. o Spravovacom a kancelárskom poriadku pre súdy v z.n.p. 
Do účinnosti tohto ustanovenia vznikali pri preukázaní skutočných výdavkov osoby, ktorá bola predvolaná pri správe daní a ušlého zárobku, nejasnosti v tom, ktoré predložené výdavky osobou zúčastnenou pri správe daní uznať a do akej výšky. S dokazovaním hodnovernosti dokladov o ich preukázateľnosti vznikali medzi správcom dane a predvolanou osobu až súdne spory. 
Uplatnením vyhlášky č. 543/2005 Z. z. dôjde k odstránenie nezrovnalosti, ktoré pretrvávali pri správe daní pri uplatnení nároku na tieto výdavky dlhšiu dobu. 
K hotovým výdavkom osoby zúčastnenej pri správe daní patria účelne vynaložené náklady, najmä cestovné, stravné a preukázané výdavky na ubytovanie. Stratu na zárobku osoby zúčastnenej pri správe daní, ktorá je v pracovnoprávnom vzťahu alebo v obdobnom pracovnom vzťahu, sa vypočíta z priemerného čistého zárobku zisteného podľa Zákonníka práce. Osobe zúčastnenej pri správe daní, ktorá nie je v pracovnoprávnom vzťahu alebo v obdobnom pracovnom vzťahu, ale je zárobkovo činná, patrí náhrada za stratu na zárobku vypočítaná zo základu dane z príjmov fyzických osôb. Výšku základu dane z príjmov fyzických osôb preukazuje osoba zúčastnená na konaní rozhodnutím správcu dane za posledné zdaňovacie obdobie, ktoré predchádzalo dňu, v ktorom je nárok na náhradu uplatňovaný, ak bol vydaný; inak daňovým priznaním za posledné zdaňovacie obdobie alebo sa náhrada za stratu na zárobku za hodinu určí v sume minimálnej hodinovej mzdy určenej podľa osobitného predpisu, ktorým je zákon č. 663/2007 Z. z. o minimálnej mzde v z.n.p.
Pri podaní odvolania postupuje fyzická osoba v požadovanom rozsahu podľa § 72 daňového poriadku.